Micropterus salmoides

***Micropterus salmoides*** é unha especie de peixe de auga doce da familia Centrarchidae que vive no sur dos Estados Unidos, onde lle chaman *Florida bass* (~'perca da Florida'). Antes considerábase da mesma especie que o que alí chaman *largemouth bass* (~'perca de boca grande', que agora se denomina *Micropterus nigricans*) e dábaselles o nome de *M. salmoides* ao conxunto de ambos, mentres que a forma da Florida era considerada subespecie (*M. s. floridanus*) ou tamén recibira o nome como especie separada de *M. floridanus*. Agora considérase que o nome *M. salmoides* lle corresponde ao *Florida bass* como especie separada.

## Taxonomía 
O *Florida bass* foi formalmente descrito en 1822 como *Cichla floridana* polo naturalista francés Charles Alexandre Lesueur dando como localidade tipo o leste da Florida. Era considerado conespecífico co *largemouth bass* (antes *M. salmoides* e hoxe *M. nigricans*), aínda que clasificada como subespecie (*M. s. floridanus*); porén, máis recentemente é tratada como especie separada primeiro co nome *M. floridanus* e agora co nome *M. salmoides*. Un estudo filoxenómico de 2022 apoiou a súa clasificación como especie separada, pero atopou que estaba máis espallada do que previamente se pensaba. De feito, a localidade tipo do antigo *M. salmoides* estaba dentro da área de distribución de *M. floridanus* e isto significa que a especie que se describira como *M. salmoides* por Bernard Germain de Lacépède en 1802 era o *Florida bass* e non o *largemouth bass*. Sendo así, o nome binomial correcto para o *Florida bass* é *M. salmoides* quedando *M. floridanus* como sinónimo júnior. Isto implica que hai que renomear ao *largemouth bass* (que era o antes denominado *M. salmoides*) dándolle o nome *M. nigricans* (Cuvier, 1822), que ten como localidade tipo o lago Huron, que está dentro do rango do *largemouth bass*.

## Descrición 
O *Florida bass* lembra o *largemouth bass* en que ten un corpo alongado que varía en cor desde branco prateado a verde bronce e ás veces a marrón claro en augas turbias. A coloración forma un debuxo de camuflaxe, xa que ten manchas olivas escuras na parte superior do corpo e unha banda negra ancha que está normalmente dividida nunha liña de manchas e pintas negras verdosas polos flancos. A aleta caudal ten unh marxe negra feluxe que é máis obvia nos individuos xoves. A boca é grande, a mandíbula superior esténdese para atrás máis alá do nivel do ollo en adultos e non ten dentes na lingua. Ten entre 9 e 11 espiñas na aleta dorsal e 3 espiñas na aleta anal. Esta especie é lixeiramente máis grande, cunha lonxitude de ata 97 cm, que a especie máis setentrional *largemouth bass* (*M. nigricans*) e difire na contaxe das escamas.

## Distribución e hábitat 
O *Florida bass* pensábase antes que estaba restrinxido á Florida pero un estudo filoxenómico atopou que estaba espallado en sistemas fluviais costeiros do sur dos Estados Unidos, desde a Florida cara ao norte ata Cape Fear River en Carolina do Norte. Este peixe foi introducido en Nevada xunto co *largemouth bass*, e dentro da área de distribución do *largemouth bass*. Onde as dúas especies (que antes se consideraban unha soa) se mesturan pode producirse moi rapidamente unha introgresión dos xenes do *Florida bass*. Igual que o seu parente o *largemouth bass*, o *Florida bass* pode atoparse nunha ampla variedade de corpos de auga, desde grandes lagos, ríos e encoros, a corpos de auga máis pequenos, como pantanos, lagoas e pozas en pequenos ríos. Aínda que esta especie pode prosperar en moitos ambientes acuáticos, tende a ser máis numerosa en lagos cálidos eutróficos e con moita vexetación, ríos e encoros. Atópanse habitualmente ao longo das ribeiras pouco profundas, pero son máis frecuentes arredor de troncos, rochas e leitos de plantas acuáticas.

## Notas